# (1/b melléklet)

**Tájékoztató**

a munkaerő-kölcsönzési, illetve közfoglalkoztatásra irányuló munkaerő-kölcsönzési tevékenység folytatásának feltételeiről

A munkaerő-kölcsönzési, valamint a közfoglalkoztatásra irányuló munkaerő-kölcsönzési tevékenységet a 2012. évi I. törvény, a Munka Törvénykönyvének (a továbbiakban: Mt.) XVI. fejezete, valamint a munkaerő-kölcsönzési és a magán-munkaközvetítői tevékenység nyilvántartásba vételéről és folytatásának feltételeiről szóló 118/2001. (VI. 30.) Korm. rendelet (a továbbiakban: Rendelet) szabályozza.

**I.**

**Munkaerő-kölcsönzési, illetve a közfoglalkoztatásra irányuló munkaerő-kölcsönzési fogalom szabályozása**

1. A munkaerő-kölcsönzés fogalmát az Mt. 214. § (1) bekezdés a) pontja határozza meg.

A munkaerő-kölcsönzés az a tevékenység, amelynek keretében a kölcsönadó a vele kölcsönzés céljából munkaviszonyban álló munkavállalót ellenérték fejében munkavégzésre a kölcsönvevőnek ideiglenesen átengedi.

Kölcsönbeadó az a munkáltató, aki a vele kölcsönzés céljából munkaviszonyban álló munkavállalót a kölcsönvevő irányítás alatt munkavégzésre, kölcsönzés keretében a kölcsönvevőnek ideiglenesen átengedi.

A kölcsönbeadó tehát a munkavállalóval, a későbbiekben történő kikölcsönzés céljából, munkaszerződést köt. A kölcsönbeadó gyakorolja a munkaviszony létrejöttével, megszüntetésével kapcsolatos jogokat és kötelezettségeket a munkavállaló tekintetében.

Ha a munkaerő-kölcsönzés külföldi munkavégzésre irányul, a munkavégzés helye szerinti ország vonatkozó jogszabályai az irányadóak azzal, hogy a kiutazást csak akkor lehet megkezdeni, ha a munkavégzés helyén irányadó jog szerint engedélyek beszerzése megtörtént.

Kölcsönvevő az a munkáltató, amelynek irányítása alatt a munkavállaló ideiglenesen munkát végez.

Kölcsönzött munkavállaló a kölcsönbeadóval kölcsönzés céljából munkaviszonyban álló munkavállaló, akivel szemben a kikölcsönzés alatt a munkáltatói jogokat a kölcsönbeadó és a kölcsönvevő megosztva gyakorolja.

Kikölcsönzés a munkavállaló által a kölcsönvevő részére történő munkavégzés.

A kölcsönbeadó és a munkavállaló munkaszerződésének kötelező tartalma:

* annak ténye, hogy a munkaszerződés kölcsönzés céljából jön létre,
* a munkavállaló alapbére,
* a munkavégzés jellege.

A kölcsönbeadó és a kölcsönvevő szerződésének kötelező tartalma:

* a munkaerő-kölcsönzés lényeges feltételei, és
* a munkáltatói jogkör gyakorlásának megosztása.

Mindkét szerződést kötelező írásba foglalni.

Semmis a munkavállaló és a kölcsönbeadó között létrejött olyan megállapodás, amely:

1. a munkaviszony megszűnését vagy megszüntetését követően a kölcsönvevővel való jogviszony létesítési tilalmat vagy korlátozást ír elő,
2. alapján a munkavállalónak a kölcsönbeadó javára díjazást kell fizetni a kölcsönzésért vagy a kölcsönvevővel történő jogviszony létesítésért.

A kölcsönzés során a munkáltatói jogokat a kölcsönbeadó és a kölcsönvevő megosztva gyakorolják, megállapodásuk szerint. A kölcsönbeadó gyakorolja a munkaviszony létrejöttével, megszüntetésével kapcsolatos jogokat és kötelezettségeket a munkavállaló tekintetében.

A munkavállalóra a kölcsönvevőnél irányadó munkarendre, munkaidőre, pihenőidőre vonatkozó rendelkezéseket kell alkalmazni.

A kölcsönbeadó munkabér-fizetési kötelezettségét nem érinti, ha a kölcsönvevő a kölcsönbeadónak járó díjat nem fizette meg. A kölcsönbeadót terheli a munkaviszonnyal összefüggő valamennyi, a munkáltatót terhelő bevallás, adatszolgáltatási, levonási, befizetési kötelezettség teljesítése.

Ha a munkaviszony nem kölcsönzés céljából jött létre, a munkaszerződés nem módosítható annak érdekében, hogy a munkáltató a munkavállalót kölcsönzés keretében foglalkoztassa.

A kölcsönbeadó és a kölcsönvevő közötti jogviszonyt, a kölcsönbeadó és a munkavállaló között fennálló munkaviszony, az egyenlő bánásmód követelménye, a munkaviszony megszüntetése, kártérítési felelősség részletes szabályait az Mt. 217-222. §-ai tartalmazzák.

1. A közfoglalkoztatási jogviszony keretében is lehetőség van munkaerő-kölcsönzésre. A fenti 1.) pontban írt szabályok az alábbi eltéréssel irányadók közhasznú kölcsönzés esetére is.

Közfoglalkoztatásra irányuló munkaerő-kölcsönzés fogalmát a Rendelet 2. §. (1) bekezdés h) pontja határozza meg. Eszerint közfoglalkoztatásra irányuló munkaerő-kölcsönzés a közfoglalkoztatási jogviszony keretében történő munkaerő-kölcsönzés.

Közhasznú kölcsönzői tevékenységet:

* helyi vagy nemzetiségi önkormányzat, illetve ezek társulása,
* a közhasznú szervezetté minősített civil szervezet

végezhet.

A közfoglalkoztatásra irányuló jogviszonyt a közhasznú kölcsönző és a közfoglalkoztatott között legalább 60 napra kell létesíteni.

A közfoglalkoztatási jogviszony munkaerő-kölcsönzés céljára jön létre, de emellett lehetőség van arra, hogy a közhasznú kölcsönző a foglalkoztatottat a kikölcsönzések közötti időtartam alatt saját tevékenysége keretében is foglalkoztassa.

A közhasznú kölcsönző által kölcsönbeadott közfoglalkoztatott nem foglalkoztatható olyan munkakörben, melynek ellátására törvény közalkalmazotti, rendvédelmi igazgatási szolgálati vagy honvédelmi alkalmazotti jogviszony, közszolgálati, kormányzati szolgálati vagy állami szolgálati jogviszony létesítését írja elő.

Közhasznú kölcsönző a közfoglalkoztatottak tekintetében külföldre irányuló munkaerő-kölcsönzési tevékenységet nem folytathat.

A közhasznú kölcsönző közfoglalkoztatási jogviszonyban álló közfoglalkoztatottakat csak a közfoglalkoztatásról szóló törvényben (2011. évi CVI. törvény) meghatározott közfoglalkoztató részére kölcsönözhet.

A közhasznú kölcsönző a közfoglalkoztatási jogviszony *kikölcsönzések közötti időtartama alatt* köteles:

* a közfoglalkoztatottat képzésben részesíteni, vagy
* a közfoglalkoztatott részére mentori szolgáltatás igénybevételét biztosítani.

A *képzés* szakmai vagy foglalkoztatást elősegítő ismereteket nyújtó, intézményi akkreditációval rendelkező képző-intézményben folytatott képzés lehet. A sikeres vizsga eredményéről a résztvevők bizonyítványt vagy tanúsítványt kapnak.

*Mentorként* kizárólag a 30/2000. (IX. 15.) GM rendeletben meghatározott végzettséggel rendelkező személyek foglalkoztathatóak.

*A mentori szolgáltatás célja*, hogy a munkavégzésre való felkészüléshez, az önálló munkába álláshoz vagy a munkahelyen történő beilleszkedéshez személyes segítséget nyújtson a közfoglalkoztatott részére. Ennek érdekében a mentor a közfoglalkoztatottat:

* információkkal látja el az állami foglalkoztatási szerv által nyújtott támogatásokat, ellátásokat, szolgáltatásokat, a munkaerőpiac jellemzőit érintően,
* tájékoztatja a munkavégzésre irányadó alapvető munkavédelmi és munkaügyi szabályokról,
* támogatja az együttműködéshez szükséges kapcsolati rendszer kialakításában és fenntartásában,
* személyesen segíti a munkahelykeresés, a megfelelő képzés kiválasztása, a képzés eredményes elvégzése, az elhelyezkedést követő beilleszkedés terén,
* segíti a foglalkoztatási szervvel való együttműködési kötelezettsége teljesítésében.

**A munkaerő-kölcsönzési díj**

Ha a munkaerő-kölcsönzés:

* helyi vagy nemzetiségi önkormányzat vagy azok társulása,
* egyház, civil szervezet,
* költségvetési szerv, vagy
* nonprofit gazdasági társaság

részére történik, a közhasznú kölcsönző és a kölcsönvevő közötti megállapodásban nem köthető ki magasabb kölcsönzési díj, mint a közfoglalkoztatási bér (közfoglalkoztatási garantált bér) járulék terhekkel növelt összege és a közhasznú kölcsönző által kapott közfoglalkoztatás mobilitását szolgáló támogatás közötti különbözet.

Közfoglalkoztatási jogviszonyok esetében a közfoglalkoztatási bér és közfoglalkoztatási garantált bér (170/2011. (VIII. 24.) Korm. rendelet alapján):

1. A teljes munkaidőben foglalkoztatott közfoglalkoztatott részére megállapított közfoglalkoztatási bér a teljes munkaidő teljesítése esetén:

*a)* havibér alkalmazása esetén 2017. január 1-jétől 81 530 forint,

*b)* hetibér alkalmazása esetén 2017. január 1-jétől 18 740 forint,

*c)* napibér alkalmazása esetén 2017. január 1-jétől 3748 forint.

Teljesítménybérezésnél a teljesítménykövetelmények százszázalékos és a teljes munkaidő teljesítése esetén kötelező legkisebb összege 2017. január 1-jétől 81 530 forint/hó. A teljesítménykövetelmények száz százalék feletti teljesítése esetén a közfoglalkoztatási bér növelhető. A teljesítménykövetelmények száz százalék alatti teljesítése esetén a közfoglalkoztatási bér csökkenthető. A közfoglalkoztatót a teljesítménybér alkalmazása esetén sem illeti meg többlettámogatás.”

2. Legalább középfokú iskolai végzettséget, szakképesítést igénylő munkakör betöltése esetén a közfoglalkoztatottat megillető garantált közfoglalkoztatási bér a teljes munkaidő teljesítése esetén

*a)* havibér alkalmazása esetén 2017. január 1-jétől 106 555 forint,

*b)* hetibér alkalmazása esetén 2017. január 1-jétől 24 495 forint,

*c)* napibér alkalmazása esetén 2017. január 1-jétől 4899 forint.

A garantált közfoglalkoztatási bér esetében teljesítménybérezésnél a teljesítménykövetelmények százszázalékos és a teljes munkaidő teljesítése esetén a közfoglalkoztatási bér kötelező legkisebb összege 2017. január 1-jétől 106 555 forint/hó.

3. A közfoglalkoztatási jogviszonyban foglalkoztatott munkavezetőt megillető közfoglalkoztatási bér a teljes munkaidő teljesítése esetén

*a)* havibér alkalmazása esetén 2017. január 1-jétől 89 705 forint,

*b)* hetibér alkalmazása esetén 2017. január 1-jétől 20 620 forint,

*c)* napibér alkalmazása esetén 2017. január 1-jétől 4124 forint.

4. A közfoglalkoztatási jogviszonyban foglalkoztatott munkavezetőt megillető közfoglalkoztatási garantált bér legalább középfokú iskolai végzettséget és szakképesítést igénylő munkakör betöltése és a teljes munkaidő teljesítése esetén

*a)* havibér alkalmazása esetén 2017. január 1-jétől 117 245 forint,

*b)* hetibér alkalmazása esetén 2017. január 1-jétől 26 955 forint,

*c)* napibér alkalmazása esetén 2017. január 1-jétől 5390 forint.

5. A közfoglalkoztatási jogviszonyban foglalkoztatott munkavezetőt megillető közfoglalkoztatási bér, illetve közfoglalkoztatási garantált bér esetében teljesítménybérezésnél a teljesítménykövetelmények százszázalékos és a teljes munkaidő teljesítése esetén

*a)* a közfoglalkoztatási bér kötelező legkisebb összege 2017. január 1-jétől 89 705 forint/hó,

*b)* a közfoglalkoztatási garantált bér kötelező legkisebb összege 2017. január 1-jétől 117 245 forint/hó.

6. A teljes munkaidőben foglalkoztatott közfoglalkoztatottat arra az időre, ha a közfoglalkoztató a foglalkoztatási kötelezettségének a beosztás szerinti munkaidőben nem tesz eleget (állásidő), naponta 2013. január 1-jétől 1160 forint illeti meg. Részmunkaidő esetén a közfoglalkoztatottat ezen összeg időarányos része illeti meg.

Fenti rendelkezéseket első ízben a 2017. január hónapra járó közfoglalkoztatási bér, közfoglalkoztatási garantált bér, és a közfoglalkoztatási jogviszonyban foglalkoztatott munkavezetőt megillető közfoglalkoztatási bér, illetve közfoglalkoztatás garantált bér megállapításánál kell alkalmazni a rendelet hatálybalépésekor fennálló közfoglalkoztatási jogviszonyokban is.

7. A közfoglalkoztatási pontok által indított speciális közfoglalkoztatási programban 6 órában foglalkoztatott közfoglalkoztatott részére megállapított speciális közfoglalkoztatási bér:

a) havibér alkalmazása esetén 2017. január 1-jétől 42 805 forint,

b) hetibér alkalmazása esetén 2017. január 1-jétől 9 840 forint,

c) napibér alkalmazása esetén 2017. január 1-jétől 1968 forint.

8. A legalább középfokú iskolai végzettséget és szakképesítést igénylő munkakör betöltése esetén a közfoglalkoztatási pontok által indított speciális közfoglalkoztatási programban 6 órában foglalkoztatott közfoglalkoztatottat megillető speciális garantált közfoglalkoztatási bér:

a) havibér alkalmazása esetén 2017. január 1-jétől 55 940 forint,

b) hetibér alkalmazása esetén 2017. január 1-jétől 12 860 forint,

c) napibér alkalmazása esetén 2017. január 1-jétől 2572 forint.

A közfoglalkoztatás mobilitását szolgáló támogatás nyújtható a közhasznú kölcsönző részére, amennyiben foglalkoztatást helyettesítő támogatásra (bérpótló juttatásra) jogosult személy legalább 60 nap időtartamra szóló, határozott idejű közfoglalkoztatási jogviszony keretében történő foglalkoztatását vállalja.

A támogatás mértéke: a foglalkoztatott közfoglalkoztatási bére és az ahhoz kapcsolódó – a járulékkedvezmények igénybevételével csökkentett – járulékok mértékének 50-80 százalékáig terjedhet. A támogatási időszak a közfoglalkoztatási jogviszony időtartama, de legfeljebb egy év lehet.

Fentiekre tekintettel a kölcsönzési díj összege legfeljebb a közfoglalkoztatási bér és az ahhoz kapcsolódó járulékok mértékének 20-50%-ig terjedhet – a közfoglalkoztatás mobilitását szolgáló támogatás mértékétől függően.

**II.**

**A munkaerő-kölcsönzői tevékenység folytatásának feltételei**

Munkaerő-kölcsönzési tevékenységet

* az az EGT-államban székhellyel rendelkező vállalkozás végezhet, amely a rá irányadó jog szerint munkaerő-kölcsönzést folytathat, vagy
* az a belföldi székhelyű a tagok korlátolt felelősségével működő gazdasági társaság, vagy – a vele tagsági viszonyban nem álló munkavállalók vonatkozásában – szövetkezet folytathat

akkor, ha az Mt-ben és a Rendeletben foglalt feltételeknek megfelel, és a székhelye szerint illetékes kormányhivatal nyilvántartásba vette.

Munkaerő-kölcsönzési tevékenységet tehát egyrészt belföldi székhelyű korlátolt felelősségű társaság, részvénytársaság, közös vállalat, és szövetkezet, másrészt az EGT-államban jogszerűen bejegyzett kölcsönző vállalkozás végezhet.

A munkaerő-kölcsönző a munkaerő-kölcsönzésre irányuló tevékenységre vonatkozó nyilvántartásba vétel iránti kérelmét a Rendelet 5.§ (1) pontja szerinti adattartalommal, a székhely szerinti kormányhivatalnak elektronikus úton jelenti be az elektronikus ügyintézés és a bizalmi szolgáltatások általános szabályairól szóló 2015. évi CCXXII. törvény 9.§ (1) bekezdése szerint. A kormányhivatal az elektronikus ügyintézést az általános célú elektronikus kéreleműrlap (e-Papír) szolgáltatás igénybevételével biztosítja, mivel az adott ügytípus elektronikus űrlappal nem támogatott.

A munkaerő-kölcsönző a küldeményeket e-Papír szolgáltatás útján nyújthatja be: https://epapir.gov.hu/

Témacsoport: Kormányhivatali ügyek

Ügytípus: Foglalkoztatási támogatások, közfoglalkoztatás és egyéb állami foglalkoztatási feladatok

Címzett: Illetékes kormányhivatal

A nyilvántartásba vétel feltételei:

1. a kérelmezőt a cégjegyzékbe – vagy ha a közhasznú kölcsönző esetében a működés feltétele más bírósági nyilvántartásba vétel – az előírt nyilvántartásba bejegyezték és a létesítő okirata a munkaerő-kölcsönző tevékenységet tartalmazza,
2. a kérelmezőnek vagy az általa – legalább heti húsz órában munkaviszony keretében – foglalkoztatott legalább egy személynek a Rendelet 1. mellékletében meghatározott végzettsége, szakmai képesítése, gyakorlata van,
3. a kérelmezőnek a tevékenység gyakorlásához megfelelő irodahelyiség áll rendelkezésre,
4. a közhasznú kölcsönző kivételével a kérelmező vagyoni biztosítékkal rendelkezik,
5. a kérelmező szerepel az állami adóhatóság által vezetett, az adózás rendjéről szóló 2017. évi CL. törvény 260.§-a szerinti köztartozásmentes adózói adatbázisban.
6. közhasznú kölcsönző esetén a rendeletben meghatározott mentort alkalmaz,
7. illetéket megfizet 3 000, - Ft értékben.

EGT-tagállamban bejegyzett vállalkozás esetén a nyilvántartásba vétel feltételei:

1. a kérelmezőt, amennyiben a székhelye szerinti tagállam jogszabályai előírják, az illetékes hatóság nyilvántartásba vette,
2. a kérelmező a rá irányadó jog szerint jogosult munkaerő-kölcsönzés folytatására,
3. a kérelmezőnek vagy az általa – legalább heti húsz órában munkaviszony keretében – foglalkoztatott legalább egy személynek a Rendelet 1. mellékletében meghatározott végzettsége, szakmai képesítése, gyakorlata van,
4. a kérelmezőnek a tevékenység gyakorlásához megfelelő magyarországi irodahelyiség áll rendelkezésre,
5. a kérelmező vagyoni biztosítékkal rendelkezik,
6. illetéket megfizet 3 000, - Ft értékben.

A vagyoni biztosíték pénzbeli letét, amelynek összege tizenötmillió forint. A vagyoni biztosítékot pénzügyi intézménnyel kötött határozatlan időre szóló letéti szerződéssel kell igazolni, melynek az alábbi rendelkezéseket kell tartalmaznia:

* a letét kizárólag munkaerő-kölcsönzés során keletkezett, a munkavállaló részéről felmerülő kártérítési igény kielégítésére használható fel,
* a pénzügyi intézmény a letét terhére a munkavállaló részére a fenti albekezdés szerinti kártérítést a munkaerő-kölcsönző kártérítési kötelezettségét megállapító jogerős bírói ítélet vagy a feleknek a kártérítésre irányuló egyezsége alapján fizet,
* a letét bármely okból való megszűnése esetén a kifizetés összegéről és időpontjáról a pénzügyi intézmény munkaerő-kölcsönzőt nyilvántartó kormányhivatalt és a munkaerő-kölcsönzőt a kifizetéstől számított három munkanapon belül írásban tájékoztatja.

A korábban nyilvántartásba vett és módosítással érintett vállalkozás az általa befizetett vagyoni biztosítéknak tizenötmillió forintra történő kiegészítését a módosítás hatályba lépését követő három hónapon belül a letéti szerződés módosításával igazolja. A kormányhivatal az igazolást elmulasztó munkaerő-kölcsönzőt törli a nyilvántartásból (Rendelet 16.§ (1) bekezdés ae) pont).

A kölcsönbeadónak a felhasznált vagyoni biztosítékot a kifizetést követő harminc napon belül pótolni kell. Ennek megtörténtét legkésőbb a pótlásra megállapított határidő utolsó napján (30. nap) a kormányhivatalban igazolnia kell. Ha a kölcsönbeadót a kormányhivatal a nyilvántartásból törli a letéti szerződés a törlést elrendelő határozat véglegessé válását követően legkorábban hat hónap elteltével szüntethető meg. Amennyiben a kölcsönzéssel okozott kártérítés megállapítása iránt a kölcsönbeadó ellen a munkavállaló kérelmére indult bírósági eljárás van folyamatban, a letét megszüntetésére csak a bírósági eljárás jogerős befejezését követően kerülhet sor. A letét megszüntetésének a lehetőségéről a kormányhivatal a pénzügyi intézményt tájékoztatja.

A Rendelet. 1. melléklete alapján elfogadható végzettség, szakmai képesítés, gyakorlat:

1. szakirányú felsőfokú végzettség, ennek keretében:
* egyetemek közgazdaságtudományi, gazdaságtudományi karán,
* egyetemek állam- és jogtudományi karán,
* egyetemek bölcsészettudományi karán pszichológia és szociológia szakon,
* egyetemek és főiskolák államigazgatási, gazdasági, humánerőforrás-menedzseri, személyügyi, személyügyi szervezői, igazgatásszervezői, szociális igazgatási, munka- és pályatanácsadói szakán szerzett oklevél, valamint
* egyéb felsőoktatásban szerzett oklevéllel rendelkezők közül a felsőfokú személyügyi gazdálkodó szaktanfolyam elvégzését igazoló bizonyítvány, vagy
1. felsőfokú iskolai végzettség és legalább kétéves, az alábbiakban felsorolt humánpolitikai területen eltöltött gyakorlat:
* az emberi erőforrással való gazdálkodás tervezése,
* munkaköri követelmények meghatározása,
* a munkaerő-szükséglet minőségi és mennyiségi jellemzőinek tervezése,
* munkaerő-kiválasztás,
* munkaerő-közvetítés,
* munkaerő-felvétel,
* a belső utánpótlás tervezése,
* a beilleszkedési folyamat megtervezése és végrehajtásának irányítása,
* teljesítményösztönzési rendszerek kialakítása, ezen belül:
	+ bérezési alapelvek kialakítása,
	+ hatékony bérezési és ösztönzési rendszerek kialakítása, bevezetése,
* teljesítményértékelési rendszerek kialakítása és bevezetése,
* munkahelyi képzési és továbbképzési rendszerek kialakítása,
* személyzeti és munkaügyi nyilvántartások rendszerezése, vezetése,
* munkakörülmények vizsgálata, vagy
1. középfokú iskolai végzettség és legalább ötéves, a b) pontban felsorolt humánpolitikai területen eltöltött gyakorlat, vagy
2. középfokú munkaerő-piaci ügyintéző, munkaerő-piaci menedzser és munkaerőpiaci szolgáltatási ügyintéző szakképesítés, valamint munkaerőpiaci szervező, elemző szakképesítés, munkaerő piaci szolgáltató, ügyintéző rész-szakképesítés, továbbá személyügyi gazdálkodó és fejlesztő szakképesítés és személyügyi ügyintéző rész-szaképesítés, illetve bármely középfokú szakképesítés, amely az ebben a pontban felsorolt szakképesítések valamelyikének megfeleltethető.

**Elektronikus úton kezdeményezett** közigazgatási hatósági eljárás esetén az első fokú közigazgatási hatósági eljárásért fizetendő általános tételű, 3 000 Ft eljárási illetéket az eljárás megindítását megelőzően szintén kétféle módon lehet megfizetni:

* + banki átutalással (az átutalás közleményrovatában az ügyfél nevét, lakcímét vagy székhelyét, illetve - amennyiben az ismert - az ügyszámot kell feltüntetni), vagy
	+ a technikai feltételek megléte esetén - az elektronikus fizetési és elszámolási rendszeren keresztül. (Itv. 73.§ (4) bekezdés)

A nyilvántartásba vételi kérelem benyújtásakor a Rendeletben foglalt feltételek fennállását – a nyilvántartásba vétel és a köztartozás-mentesség kivételével – a kérelmezőnek megfelelő módon igazolnia kell.

Ehhez a következő mellékleteket kell benyújtani:

* cégjegyzékben nyilvántartott cég esetén a nevét, illetve adószámát tartalmazó nyilatkozatát
* a munkaerő-kölcsönző tevékenységet tartalmazó létesítő okiratot (társasági szerződés, alapító okirat, alapszabály) , idegen nyelvű okirat esetén annak hiteles magyar fordítását,
* az előírt végzettséget, szakmai képesítést, gyakorlatot bizonyító oklevelet, szükség szerint a gyakorlati időre vonatkozó igazolást (pl. működési bizonyítvány, munkáltatói értékelés), valamint e képesítéssel rendelkező személy foglalkoztatása érdekében kötött munkaszerződést, idegen nyelvű dokumentum esetén annak hiteles magyar fordítását,
* külföldön szerzett képesítés esetén annak magyarországi elismertetését igazoló okiratot,
* az irodahelyiség használati jogát biztosító okiratot, idegen nyelvű okirat esetén annak hiteles magyar fordítását,
* letéti szerződést a vagyoni biztosítékról (kivéve közhasznú kölcsönző esetén), idegen nyelvű okirat esetén annak hiteles magyar fordítását,
* korábban nyilvántartásba vett vállalkozás esetében az általa befizetett vagyoni biztosítéknak a tizenötmillió forint összegre történő kiegészítését igazoló letéti szerződés módosítását,
* annak igazolását, hogy a kérelmező szerepel az állami adóhatóság által vezetett, az adózás rendjéről szóló 2017. évi CL. törvény 260.§-a szerinti köztartozásmentes adózói adatbázisban,
* közhasznú kölcsönző esetén a mentorral kötött munkaszerződést,
* Illeték 3 000,- Ft értékben.

EGT-tagállamban bejegyzett vállalkozás esetén a nyilvántartásba vételi kérelmet a Rendeletben meghatározott tartalommal kell benyújtani, a Budapest Főváros Kormányhivatalánál. A Rendeletben foglalt feltételek fennállását a kérelmezőnek megfelelő módon igazolnia kell.

Ehhez a következő mellékleteket hiteles magyar fordítással kell csatolni:

* a vállalkozás székhelye szerinti EGT-tagállam cégjegyzékébe vagy – ha a működés feltétele más bírósági vagy hatósági nyilvántartásba vétel – az előírt nyilvántartásba való bejegyzés tényét igazoló dokumentum hiteles másolatát, vagy
* a vállalkozás székhelye szerinti EGT-tagállam illetékes hatósága által kiadott igazolás arról, hogy az irányadó jog szerint munkaerő-kölcsönzési tevékenység folytatására a vállalkozás jogosult, vagy
* a vállalkozás nyilatkozatát arról, hogy a vállalkozás székhelye szerinti EGT-tagállam a munkaerő-kölcsönzési tevékenység folytatására vonatkozóan engedélyezési vagy nyilvántartásba vételi eljárást nem alkalmaz,
* a munkaerő-kölcsönző tevékenységet tartalmazó létesítő okirat (társasági szerződés, alapító okirat, alapszabály) 3 hónapnál nem régebbi hiteles másolatát,
* az előírt végzettséget, szakmai képesítést, gyakorlatot bizonyító oklevél hiteles másolatát, szükség szerint a gyakorlati időre vonatkozó igazolás (pl. működési bizonyítvány, munkáltatói értékelés), valamint
* e képesítéssel rendelkező személy foglalkoztatása érdekében kötött munkaszerződést,
* külföldön szerzett képesítés esetén annak magyarországi elismertetését igazoló okiratot,
* a magyarországi irodahelyiség használati jogát biztosító okirat hiteles másolatát,
* pénzügyi intézménnyel kötött eredeti letéti szerződést a vagyoni biztosítékról,
* Illeték 3 000,- Ft értékben.

**A tevékenység megkezdése**

A munkaerő-kölcsönző, illetve a közhasznú kölcsönző a tevékenységét csak a kormányhivatal nyilvántartásba vételéről szóló határozatának véglegessé válását követően kezdheti meg.

A nyilvántartásba vételről kiállított határozatot az irodahelyiségében jól látható helyen ki kell függeszteni.

**A tevékenység gyakorlása**

A munkaerő-kölcsönző, illetve a közhasznú kölcsönző a nyilvántartásba vételről rendelkező határozat számát az üzleti kapcsolataiban, hirdetéseiben, levelezésében folyamatosan köteles használni.

Tilos munkavállaló kölcsönzése:

* munkaviszonyra vonatkozó szabály által meghatározott esetben,
* sztrájkban részt vevő munkavállaló helyettesítésére,
* öt évet meghaladóan.

**Tájékoztatási kötelezettség**

A munkaerő-kölcsönzőnek a munkavállalóval szemben fennálló tájékoztatási kötelezettségét az Mt. 218. § (3) bekezdése szabályozza.

A kölcsönvevőnek a kölcsönbeadóval szemben fennálló tájékoztatási kötelezettségét az Mt. 217. § (3). bekezdése szabályozza.

**Bejelentési kötelezettség**

A munkaerő-kölcsönzőnek, illetve a közhasznú kölcsönzőnek nyolc napon belül be kell jelenteni a nyilvántartást vezető kormányhivatalnak, ha:

* a nyilvántartott adataiban bármely változás bekövetkezett, továbbá
* a munkaerő-kölcsönzői, közfoglalkoztatásra irányuló munkaerő-kölcsönzői tevékenységét megszüntette.

**Adatszolgáltatási kötelezettség**

A kölcsönbeadónak a tárgyévi tevékenységéről a tárgyévet követő év január 31-ig a telephely szerint illetékes kormányhivatal részére a foglalkoztatáspolitikáért felelős miniszter által vezetett minisztérium által működtetett, Nemzeti Foglalkoztatási Szolgálat honlapján közzétett adatlapon, telephelyenként a következő adattartalmú adatszolgáltatást kell elkészítenie:

* 1. a munkaerő-kölcsönző cégre vonatkozó adatok:

*aa)* alkalmazottak száma,

*ab)* nettó árbevétel (millió forintban) állománycsoport szerint (a kölcsönzött munkavállalókra vetítve (külföld, belföld együtt)) és nemzetgazdasági ágazat szerint,

*ac)* a kölcsönvevők által átvett dolgozók száma,

*ad)* az adatbázis nagysága,

* 1. a kölcsönzés keretében foglalkoztatott munkavállalók száma a kölcsönzés céljából létesített munkaviszony határozatlan vagy határozott időtartama szerint, a foglalkoztatás irányának megadásával (belföld, külföld) a következő bontásban:

ba) állománycsoportonként és nemenként, korcsoportonként, foglalkozásonként, nemzetgazdasági ágazatonként, továbbá iskolai végzettség szerint,

bb) a közhasznú kölcsönző tájékoztatást köteles adni a lebonyolított képzésekről, valamint a nyújtott mentori szolgáltatásról,

* 1. a b) pontban meghatározott szerkezetben a kölcsönzés keretében foglalkoztatott munkavállalók kölcsönzési eseteinek száma állománycsoportonként,
	2. a munkavállalók részére kifizetett keresettömeget és a foglalkoztatott munkavállalók által a kölcsönbevevőnél teljesített munkanapok száma (napi 8 órával számolva), valamint a teljes és részmunkaidős foglalkoztatottak létszáma a b) pontban meghatározottak szerint állománycsoportonként;
	3. a belföldi és a külföldi kölcsönvevők száma ágazati bontásban;
	4. a külföldi kölcsönvevők száma, ágazata országonkénti bontásban.

A b) pont vonatkozásában a határozott idejű munkaviszony pontos időtartamát is meg kell jelölni.

**III.**

**Törli a kormányhivatal a munkaerő-kölcsönzőt, illetve a közhasznú kölcsönzőt a nyilvántartásból**

A kormányhivatal a munkaerő-kölcsönző, a közhasznú kölcsönző nyilvántartásból való törléséről hoz határozatot, ha az ügyfél:

* bejelentette tevékenységének megszüntetését,
* jogutód nélkül megszűnt,
* az állami adóhatóság törölte a köztartozásmentes adózói adatbázisból,
* nem rendelkezik a Rendelet 4.§ (1) bekezdésében (nyilvántartásba bejegyzés, megfelelő képesítésű személy foglalkoztatása, megfelelő irodahelyiség, vagyoni biztosíték, köztartozásmentes adózói adatbázisban szereplés), valamint a 17/F.§ (2) és (3) bekezdésében foglalt (EGT-tagállamban nyilvántartásba vétel, Magyarországon megfelelő irodahelyiség) feltételekkel
* a vagyoni biztosítékot nem pótolta (kivéve a közhasznú kölcsönzőt),
* a Rendelet 12.§-ában meghatározott adatszolgáltatási kötelezettségének felszólítás ellenére nem, vagy nem az előírt tartalommal tesz eleget, vagy
* az Mt., vagy a Rendelet szabályainak (a Rendelet 16.§ (1) ad)-af) pontjai kivételével) ismételt vagy együttes megszegésével folytatja tevékenységét.

A vagyoni biztosíték tizenötmillió forintra történő kiegészítését a nyilvántartásba vett és módosítással érintett vállalkozásoknak a módosítás hatályba lépését követő három hónapon belül kell a nyilvántartó kormányhivatal felé igazolniuk. A kormányhivatal az igazolást elmulasztó munkaerő-kölcsönzőt törli a nyilvántartásból.

Amennyiben a nyilvántartásból való törlésre azért kerül sor, mert a munkaerő-kölcsönző, a közhasznú kölcsönző

* tevékenysége megszüntetését bejelentette, illetve
* az állami adóhatóság törölte a köztartozásmentes adózói adatbázisból,

az ügyfél legkorábban csak a törlést elrendelő határozat véglegessé válását követő **egy év elteltével** vehető újra nyilvántartásba.

Amennyiben a nyilvántartásból való törlésre azért kerül sor, mert a munkaerő-kölcsönző, a közhasznú kölcsönző

* a Rendelet 4.§ (1) bekezdésében, valamint a 17/F.§ (2) és (3) bekezdésében foglalt feltételekkel nem rendelkezik,
* a vagyoni biztosítékot az előírt határidőben nem pótolta (kivéve a közhasznú kölcsönzőt),
* a Rendelet 12.§-ában meghatározott adatszolgáltatási kötelezettségének felszólítás ellenére nem, vagy nem az előírt tartalommal tett eleget,
* az Mt. vagy a Rendelet szabályainak (a Rendelet 16.§ (1) ad)-af) pontjai kivételével) többszöri megszegésével folytatta tevékenységét

az ügyfél legkorábban csak a törlést elrendelő határozat véglegessé válását követő **három év elteltével** vehető újra nyilvántartásba.

**Együttműködés**

A kormányhivatal és a kölcsönbeadó, illetve közhasznú kölcsönző tevékenységük során együttműködik.

Az együttműködés eszközei különösen:

1. a rendszeres szakmai kapcsolattartás,
2. munkaerő-piacra vonatkozó információk cseréje,
3. a munkatársak közös képzési lehetőségének biztosítása,
4. megállapodások a munkaerő-piaci helyzet javítása érdekében.